KIRJALLINEN KYSYMYS E-1174/01 esittäjä(t): Gabriele Stauner (PPE-DE) komissiolle. Komission jäsenen Pascal Lamyn antamat selvitykset.



Virallinen lehti nro 318 E , 13/11/2001 s. 0219 - 0219



KIRJALLINEN KYSYMYS E-1174/01 esittäjä(t): Gabriele Stauner (PPE-DE) komissiolle (19. huhtikuuta 2001) Aihe: Komission jäsenen Pascal Lamyn antamat selvitykset Ollessaan Euroopan parlamentin kuultavana kesällä 1999 Pascal Lamy kertoi, että hän oli kuullut Fléchardin tapauksesta vasta vuodenvaihteessa 1993/94, jolloin hän toimi komission silloisen puheenjohtajan Delorsin kabinettipäällikkönä. Lamyn kertoman mukaan hänen kabinettinsa joutui omaksumaan sovittelevan roolin, jotta olisi saatu aikaan yhteisymmärrys keskenään riitelevien pääosastojen välille. Sittemmin komission maatalouden pääosaston kassakaapista on löytynyt muistio, joka saattaa Delorsin kabinetin roolin tässä petostapauksessa aivan toisenlaiseen valoon. Muistion mukaan Delorsin kabinetti oli viimeistään jo maaliskuussa 1993 sekaantunut massiivisesti komission päätöksiin Fléchardin hyväksi. Näin tehtiin siitäkin huolimatta, että kyseinen yritys oli ilmeisen tietoisesti esittänyt väärennettyjä asiakirjoja pimittääkseen entiseen Neuvostoliittoon tarkoitetun subventoidun voin kuljettamisen petostarkoituksessa Puolaan. Delorsin kabinetin 7. tammikuuta 1994 pitämän kokouksen, jonka pöytäkirjan väitetään kadonneen, jälkeen yrityksen maksettavaksi määrätty 17,6 miljoonan euron summa alennettiin 3 miljoonaan euroon. Näin taattiin toiminnan jatkuminen yrityksessä, joka Italian oikeusviranomaisten tietojen mukaan oli vielä vuoden 2000 puolivälissä sekaantunut väärennetyllä voilla harjoitettuun laajamittaiseen petolliseen toimintaan. Lamy esitti Euroopan parlamentin kuultavana ollessaan myös muita tietoja, jotka saattoivat olla liian suppeita ja epätäydellisiä: häntä pyydettiin listamaan kaikki kokoukset, joissa hän oli Crédit Lyonnais -pankin johtokunnan jäsenen ominaisuudessa tekemisissä Euroopan komission virkamiesten kanssa, olipa näiden virkamiesten asema mikä tahansa; lisäksi häntä pyydettiin mainitsemaan kunkin kokouksen paikka, päivämäärä ja tarkoitus. Vastauksessaan Lamy antoi ymmärtää, että hänen itsensä ottama välimatka komissioon olisi kestänyt 1. toukokuuta 1998 saakka, jolloin hän oli tullut Brysselissä pidettävään kokoukseen. 1. Voiko komissio vahvistaa, että Lamy oli jo huomattavasti aikaisemmin tekemisissä komission virkamiesten kanssa? 2. Voiko komissio toimittaa täydellisen luettelon kaikista kokouksista, joissa Lamy Crédit Lyonnais'n johtokunnan jäsenenä ollessaan tapasi keitä tahansa Euroopan komission virkamiehiä, ja mainita myös kunkin kokouksen paikan, päivämäärän ja tarkoituksen? 3. Voiko komissio toimittaa mahdollisesti luottamuksellisesti kopioita näiden kokousten pöytäkirjoista? Romano Prodin komission puolesta antama vastaus (29. toukokuuta 2001) Ei. Komission asiakirjat vahvistavat lausunnon, jonka Pascal Lamy antoi ollessaan parlamentin kuultavana. Toisin sanoen ollessaan Crédit Lyonnais -pankin johtokunnan jäsen hän tapasi komission virkamiehiä vain kerran eli 1.-3. toukokuuta 1998 Brysselissä. Tarkoituksena oli keskustella Crédit Lyonnais'n valtiontukea koskevasta asiasta. Kuten muut valtiontukiasioita koskevat sisäiset asiakirjat, tämän kokouksen pöytäkirja on luottamuksellinen.